**Developing a design for transformative learning in a Global MOOC**- Et projekt der beskriver hvordan peer assessment kan facilitere transformativ læring

**Henrik Jensen Mondrup**

Stud.cand.it. It, Læring og Organisatorisk omstilling

Institut for Læring og Filosofi

Aalborg Universitet

**Abstract**

*Dette projekt omfatter en undersøgelse og en udvikling af et læringsdesign for hvordan transformativ læring kan faciliteres gennem peer assessment i et globalt MOOC. Der blev anvendt et kulturteoretisk perspektiv (Yamazaki, 2005. Joy & Kolb, 2008) til at belyse betydningerne af kulturforskelle. Mezirows transformative læringsteori (Mezirow, 1991) og en praksisorientering af denne (Cranton, 2006) blev anvendt til at forstå betydningen af kritisk refleksion i transformativ læring. Der blev anvendt et designprincip (Joy & Joelle, 2002) til at forbinde projektets teori med praksis i udarbejdelsen af refleksionsspørgsmål. Til at facilitere projektet blev Design-Based Research anvendt som uddannelsesforskningsmetode (McKenney & Reeves, 2012).*

**Keywords:** MOOC, peer assessment, transformative learning, caregiver education, change, culture, cultural differences and cultural learning.

# Introduktion

NGO’en FairstartGlobal har siden 2008 uddannet instruktører i tredjeverdens lande der kan undervise omsorgspersonale på børnehjem i disse lande, i et forsøg på at forbedre vilkårene for forældreløse børn og unge på globalt plan (FairstartGlobal, 2015a). Med et ønske om at lave en online udgave af deres instruktøruddannelse, indgik FairstartGlobal et samarbejde med virksomheden edlab i udviklingen af et globalt Massive Open Online Course (MOOC)(Fairstart-LMS, 2015). Et centralt krav fra FairstartGlobal var at uddannelsen ikke kun skulle være formidlende, men også føre til ændringer af meninger og holdninger hos deltagerne i MOOCet. Der blev igennem dette krav identificeret et behov for at facilitere transformativ læring, hvori der gennem kritisk refleksion kan faciliteres adfærdsændringer, herunder ændringer af meninger og holdninger (Mezirow, 1991).

Projektet adresserer hvordan MOOC-platformen Open edX (Open edX, 2015a) og kommunikationsværktøjet peer assessment (Open edX, 2015b) kan anvendes til at facilitere transformativ læring online. Formålet med projektet var at udvikle et læringsdesign til udviklingen af et transformativt læringsforløb i et globalt MOOC med anvendelse af peer assessment. MOOCet blev udviklet til først og fremmest at blive anvendt på børnehjem i Indonesien, hvorfor projektet belyser hvilke kulturforskelle der kan opstå når en Dansk NGO med en Vestlig tilgang til læring, udarbejder et MOOC målrettet instruktører der arbejder med omsorgspersonale i Indonesien med en Asiatisk tilgang til læring. Projektet indebar intervenerende forskning gennem anvendelsen af DBR som uddannelsesforskningsmetode (McKenney & Reeves, 2012).

# Karakterisering af kulturelle forskelle

En undersøgelse af kulturteori viste at kulturforskelle både kan være af social og af etnisk karakter (Jensen, 2006). Begge kulturforskelle kan have betydning for individers præference for læring, herunder præferencer for abstrakt refleksion versus konkrete oplevelser i praksis (Joy & Kolb, 2009. Yamazaki, 2005). Det blev i projektet konkluderet at instruktørerne i Indonesien i højere grad har præference for at lære gennem oplevelser i praksis versus abstrakt refleksion. Og at det eftersom transformativ læring kræver abstrakt tænkning var nødvendigt at kombinere den asiatiske tilgang til læring og en præference for oplevelser i praksis, med en vestlig og abstrakt tænkende tilgang til læring. Konklusionen havde betydning for udarbejdelsen af projektets læringsdesign, hvor refleksionsspørgsmålene i instruktøruddannelsens peer assessment tager udgangspunkt i beskrivelser af instruktørernes oplevelser fra praksis. Beskrivelserne af instruktørernes oplevelser bliver anvendt som et fundament som den kritiske refleksion kan tage udgangspunkt i.

# Transformativ læring

Transformativ læring er en videreudvikling af Piagets begreber (Piaget, 1959) om assimilativ og akkomodativ læring (Mezirow, 1991). Hvor Piaget taler om at et enkelt skema omstruktureres, handler transformativ læring om en samtidig omstrukturering af et større antal skemaer og deres indbyrdes forbindelser. Der er i transformativ læring fokus på ændringer af et individs personlighed og adfærd, herunder meninger, holdninger og vaner (Illeris, 2013). I projektet blev den transformative læring anvendt til at forstå hvordan meninger og holdninger kan ændres gennem refleksion. Der blev anvendt en praksisfortolkning af den transformative læringsteori til at orientere denne mod at udarbejde refleksionsspørgsmål til projektets peer assessment (Cranton, 2006). Ud fra praksisorienteringen blev der udarbejdet spørgsmål vedrørende refleksion over indhold, proces og præmis:

* Refleksion over indhold: “What”spørgsmål
* Refleksion over process: “How” spørgsmål
* Refleksion over præmis: “Why” spørgmål

Ifølge den transformative læringsteori er det “Why” spørgmålene der fører til kritisk refleksion og transformativ læring, og herunder ændringer af meninger og holdninger (Mezirow, 1991). Det blev ud fra FairstartGlobals ønsker og behov vurderet at instruktøruddannelsens peer assessment skulle tage udgangspunkt i følgende meningsændringer hos instruktørerne i Indonesien:

* Det erkendelses orienterede meningsperspektiv: refleksion over instruktørernes egen viden og deres egne antagelser, opfattelser og meninger.
* Det sociolingvistiske meningsperspektiv: refleksion over hvordan- og hvorfor instruktørerne handler ud fra en gruppementalitet. Refleksion over meninger og holdninger i forhold til læringspræferencer
* Det psykologiske meningsperspektiv: refleksion over hvad instruktørerne tror om dem selv, hvordan de er kommet til at have denne opfattelse, og hvorfor de bør stille spørgsmål til deres selvopfattelse
* Den instrumentelle læringstype: Refleksion over observationer fra instruktørernes praksis
* Den kommunikative læringstype: refleksion over hvordan- og hvorfor instruktørerne handler ud fra en gruppementalitet.
* Den frigørende læringstype: refleksion over hvordan instruktørerne ved at deres overbevisninger er sande, og hvorfor de skal eller ikke skal revidere deres opfattelser. Refleksion over instruktørernes egen viden og deres egne antagelser, opfattelser og meninger.

# Kulturhensyn indarbejdet i peer assessment

Med udgangspunkt i projektets kulturteoretiske perspektiv (Yamazaki, 2005. Joy & Kolb, 2006. Jensen, 2006) blev der taget højde for de indonesiske instruktørers læringspræferencer i udarbejdelsen af projektets peer assessment. Det blev forsøgt at kombinere styrker fra en asiatisk læringskultur med en vestlig læringskultur, og konkluderet at der i den asiatiske læringskultur er en stærk gruppementalitet som kan anvendes konstruktivt i peer assessment. Refleksionsspørgsmålene i instruktøruddannelsen blev udarbejdet gennem anvendelse af et designprincip (Joelle & Johnson) og tog udgangspunkt i instruktøruddannelsens læringsmål. ”Why” og ”How” spørgsmålene blev udarbejdede med henblik på at føre til beskrivelser af oplevelser fra praksis som den kritiske refleksion kan tage udgangspunkt i. Herigennem kombineres den asiatiske og den vestlige læringskultur, og fører til øget tryghed omkring at reflektere abstrakt igennem kritisk refleksion i peer assessment.

# Design-Based Research

Til at facilitere udviklingen af projektet blev Design-Based Research (DBR) anvendt som uddannelsesforskningsmetode (McKenney & Reeves, 2006). Gennem DBR blev der kombineret tre forskellige videnskabelige tilgange, herunder interpretivistisk (fortolkende), en positivistisk (beskrivende) og en pragmatisk (intervenerende) tilgang. Den pragmatiske tilgang havde betydning for at fastslå projektets validitet, som fastslås ud fra i hvor høj grad det virker i praksis.

# Konklusion, begrænsninger og forslag til fremtidig forskning

Det kunne i projektet konkluderes at transformativ læring kan faciliteres gennem peer assessment i et globalt MOOC. Den transformative læring kan fremmes ved at indarbejde hensyn til deltagernes kulturelle præference for læring. I projektets læringsdesign indgår der refleksionsspørgsmål af typerne ”What”, ”How” og ”Why”. ”What” og ”How” spørgsmålene adresserer en beskrivelse af konkrete oplevelser fra praksis, som understøtter en asiatisk læringskultur. Ud fra beskrivelserne stilles der ”Why” spørgsmål til præmissen for oplevelserne og resultaterne i praksis. Spørgsmål vedrørende præmissen fører til transformativ læring, herunder ændringer af meninger og holdninger. Projektets læringsdesign var afgrænset fra at blive testet og afprøvet i praksis. Ud fra en pragmatisk tilgang kan det derfor ikke konkluderes om læringsdesignet er validt. Det foreslås at der foretages yderligere forskning i betydningen af kulturforskelle i transformativ læring igennem peer assessment, herunder både etnisk- og socialt betingede kulturforskelle. Det vurderes at problematikken som adresseres i projektet bliver mere og mere almindelig, i kraft af at MOOCs er i ekspansiv fremgang, og at problematikken både kan opstå i nationale MOOCs der udvikles af én faggruppe til brug for en anden (socialt betingede kulturforskelle), og i globale MOOCs der udvikles på tværs af kontinenter (etnisk betingede kulturforskelle).

**Litteraturliste**

Cranton, P. (1989). *Planning Instruction for Adult Learners*. Toronto: Wall & Thompson

Fairstart-LMS (2015). *FairstartGlobal Quality Care Instructor Course*. Lokaliseret den 18. november på <http://fairstart-lms.edlab.dk>

FairstartGlobal (2015b). FairstartGlobal online Global 2015. Lokaliseret på <http://issuu.com/mortenjac/docs/fairstartglobal_folder_global>

Illeris, K., (2013). *Tranformativ læring og identitet* (1. Udgave). Frederiksberg: Samfundslitteratur.

Joelle, J.K., & Johnson, K. L. (2002). Capturing complexity: A typology of reflective practice for teacher education. *Teaching and teacher education, 18*(1), 73-85.

Kolb, D. A., Joy, S. 2009. Are there cultural differences in learning style?. *International Journal of Intercultural Relations, 33,* 69–85

McKenney, S., Reeves, T. C. (2012). *Conducting Educational Design Research*. New York: Routledge

Mezirow, J. (1991). *Transformative Dimensions of Adult Learning*. San Francisco: Jossey-Bass Publishers.

Open edX, 2015a. *Open edX*. Lokaliseret den 16. November, 2015 på <https://open.edx.org/>

Open edX (2015b). *21.4 Peer Assessment*. Lokaliseret på den 16. November, 2015 på <https://studio.edx.org/c4x/MITx/21W.789x/asset/ora_students.html>

Piaget, J. (1959). *The Language and Thought of the Child* (3. Udgave). New York: Routhledge

Yamazaki, Y. 2005. Learning styles and typologies of cultural differences: A theoretical and empirical comparison. *International Journal of Intercultural Relations, 29*, 521–548